62020CJ0560_RES
Zadeva C‑560/20
CR in drugi
proti
Landeshauptmann von Wien
(Predlog za sprejetje predhodne odločbe, ki ga je vložilo Verwaltungsgericht Wien)
Sodba Sodišča (veliki senat) z dne 30. januarja 2024
„Predhodno odločanje – Območje svobode, varnosti in pravice – Politika priseljevanja – Pravica do združitve družine – Direktiva 2003/86/ES – Člen 10(3)(a) – Združitev družine mladoletnega begunca brez spremstva z njegovimi predniki v prvem kolenu v ravni črti – Člen 2(f) – Pojem ‚mladoletnik brez spremstva‘ – Sponzor, ki je bil ob vložitvi prošnje mladoleten, vendar je med postopkom združitve družine postal polnoleten – Upoštevni datum za presojo mladoletnosti – Rok za vložitev prošnje za združitev družine – Polnoletna sestra sponzorja, ki zaradi hude bolezni potrebuje stalno pomoč staršev – Polni učinek pravice do združitve družine mladoletnega begunca brez spremstva – Člen 7(1) – Člen 12(1), prvi in tretji pododstavek – Možnost, da za združitev družine veljajo dodatni pogoji“
Mejni nadzor, azil in priseljevanje – Politika priseljevanja – Pravica do združitve družine – Direktiva 2003/86 – Združitev družine za begunce – Prošnja za pridružitev staršev mladoletnemu beguncu brez spremstva – Sponzor, ki je bil ob vložitvi prošnje mladoleten in je med postopkom postal polnoleten – Obveznost vložitve prošnje v treh mesecih po priznanju statusa begunca mladoletnemu sponzorju – Neobstoj
(Direktiva Sveta 2003/86, člena 10(3)(a) in 12(1), tretji pododstavek)
(Glej točke 37 in od 39 do 43 ter točko 1 izreka.)
Mejni nadzor, azil in priseljevanje – Politika priseljevanja – Pravica do združitve družine – Direktiva 2003/86 – Združitev družine za begunce – Prošnja za pridružitev staršev mladoletnemu beguncu brez spremstva – Obveznost zagotovitve polnega učinka te pravice – Obveznost izdaje dovoljenja za prebivanje polnoletni sestri mladoletnega begunca brez spremstva, ki zaradi hude bolezni potrebuje stalno pomoč staršev
(Listina Evropske unije o temeljnih pravicah, člena 7 in 24(2) in (3); Direktiva Sveta 2003/86, člen 10(3)(a))
(Glej točke od 54 do 58 in 61 ter točko 2 izreka.)
Mejni nadzor, azil in priseljevanje – Politika priseljevanja – Pravica do združitve družine – Direktiva 2003/86 – Združitev družine za begunce – Prošnja za pridružitev staršev mladoletnemu beguncu brez spremstva – Pogoji – Obveznost mladoletnega begunca brez spremstva ali njegovih staršev, da imajo stanovanje, zdravstveno zavarovanje in zadostna sredstva – Nedopustnost
(Listina Evropske unije o temeljnih pravicah, člena 7 in 24(2) in (3); Direktiva Sveta 2003/86, členi 4(2)(a), 7(1), 10(3)(a) in 12(1))
(Glej točke od 72 do 80 in točko 3 izreka.)
Povzetek
Sodišče, ki mu je bil predložen predlog za sprejetje predhodne odločbe in ki je odločalo v velikem senatu, je pojasnilo pogoje za upravičenost do združitve družine na podlagi Direktive 2003/86 (
1
) za starše in težko bolne sestre mladoletnega begunca brez spremstva, ki je med postopkom združitve družine postal polnoleten.
Osebi RI, ki je v Avstrijo prispela leta 2015 kot mladoletniku brez spremstva, je bil januarja 2017 priznan status begunca. Tri mesece in en dan po vročitvi tega sklepa, ko je bil RI še mladoleten, so CR in GF, njegova starša, ter TY, njegova polnoletna sestra, ki trpi za cerebralno paralizo, pri veleposlaništvu Republike Avstrije v Siriji prvič vložili prošnje za vstop in prebivanje zaradi združitve družine z RI. Te prošnje so bile z dokončno odločbo zavrnjene, ker je RI med postopkom združitve družine postal polnoleten.
Julija 2018 so osebe CR, GF in TY pri Landeshauptmann von Wien (deželni glavar zvezne dežele Dunaj, Avstrija) ponovno vložile prošnje za vstop in prebivanje zaradi združitve družine z osebo RI. Te so bile ponovno zavrnjene, ker niso bile vložene v treh mesecih po tem, ko je bil osebi RI priznan status begunca.
Verwaltungsgericht Wien (upravno sodišče na Dunaju, Avstrija), pri katerem so osebe CR, GF in TY vložile tožbo, je odločilo, da Sodišče vpraša o razlagi Direktive 2003/86. Natančneje, predložitveno sodišče se sprašuje, ali lahko za vložitev prošnje za združitev družine z mladoletnim beguncem brez spremstva velja določen rok, kadar begunec postane polnoleten med postopkom združitve družine. Sprašuje se tudi o obsegu možnosti držav članic, da zahtevajo, da ima begunec zase in za svoje družinske člane stanovanje, zdravstveno zavarovanje in zadostna sredstva, kot je določeno v Direktivi 2003/86 (
2
) in preneseno v avstrijsko pravo. Poleg tega to sodišče poudarja, da avstrijsko pravo ne določa pravice do združitve družine za sestro sponzorja. Ker pa je TY popolnoma in trajno odvisna od pomoči svojih staršev, se ti ne bi mogli pridružiti sinu v Avstriji, ne da bi s seboj odpeljali TY.
Presoja Sodišča
Na prvem mestu, Sodišče je v zvezi z zahtevo iz sodbe A in S, (
3
) da je treba prošnjo za združitev družine mladoletnega begunca brez spremstva s starši (
4
) na podlagi člena 10(3)(a) Direktive 2003/86 vložiti v treh mesecih po priznanju statusa begunca mladoletniku, poudarilo, da je namen tega roka preprečiti tveganje, da bi se bilo mogoče na pravico do združitve družine sklicevati brez kakršne koli časovne omejitve v položaju, v katerem je begunec postal polnoleten že med azilnim postopkom in torej pred vložitvijo prošnje za združitev družine.
Vendar takega tveganja ni, če begunec postane polnoleten med postopkom združitve družine. Poleg tega glede na cilj člena 10(3)(a) Direktive 2003/86, ki je spodbujati združitev mladoletnih beguncev brez spremstva s starši, da bi se jim zagotovilo večje varstvo, prošnje za združitev družine na podlagi te določbe ni mogoče šteti za prepozno, če je bila vložena, ko je bil zadevni begunec še mladoleten. Tako rok za vložitev take prošnje ne more začeti teči, preden begunec ne postane polnoleten. Zato lahko njegovi starši, dokler je begunec mladoleten, vložijo prošnjo za vstop in prebivanje zaradi združitve družine z njim, ne da bi morali spoštovati določen rok.
Na drugem mestu, Sodišče je poudarilo, da je iz predložitvene odločbe razvidno, da je TY zaradi bolezni v celoti in stalno odvisna od materialne pomoči svojih staršev, ki je torej ne morejo pustiti same v Siriji. Če v teh okoliščinah oseba TY ne bi bila upravičena do združitve družine z osebo RI hkrati s svojimi starši, bi bila RI dejansko odvzeta pravica do združitve družine s starši. Tak rezultat pa ne bi bil združljiv z brezpogojno naravo te pravice in bi ogrozil njen polni učinek, kar bi bilo v nasprotju tako s ciljem člena 10(3)(a) Direktive 2003/86, kot z zahtevami, ki izhajajo iz člena 7 Listine Evropske unije o temeljnih pravicah (v nadaljevanju: Listina), ki se nanaša na spoštovanje zasebnega in družinskega življenja, in člena 24(2) in (3) Listine, (
5
) ki se nanaša na otrokove pravice, ki jih mora navedena direktiva zagotavljati.
Iz tega sledi, da glede na izjemne okoliščine zadeve v glavni stvari polni učinek pravice RI do združitve družine s staršema in spoštovanje navedenih določb Listine zahtevata, da se v Avstriji dovoljenje za vstop in prebivanje prizna tudi polnoletni sestri RI, ki zaradi hude bolezni potrebuje stalno pomoč svojih staršev.
Nazadnje, Sodišče je ob upoštevanju Direktive 2003/86 in zgoraj navedenih temeljnih pravic ugotovilo, da država članica ne more zahtevati, da imajo mladoletni begunec brez spremstva ali njegovi starši, da bi lahko uveljavljali pravico do združitve družine s starši na podlagi člena 10(3)(a) Direktive 2003/86, v smislu člena 7(1) te direktive stanovanje, zdravstveno zavarovanje ter stalna, redna in zadostna sredstva, in to ne glede na to, ali je bila prošnja za združitev družine vložena v treh mesecih po priznanju statusa begunca. (
6
)
Za mladoletnega begunca brez spremstva je namreč praktično nemogoče, da bi izpolnjeval te pogoje. Prav tako je za starše takega mladoletnika izjemno težko izpolniti te pogoje, še preden bi se pridružili svojemu otroku v zadevni državi članici. Če bi bila možnost združitve družine mladoletnih beguncev brez spremstva s starši odvisna od spoštovanja teh pogojev, bi bila tem mladoletnikom dejansko odvzeta njihova pravica do take združitve.
Poleg tega, ker polni učinek pravice RI do združitve družine s starši zahteva, da se glede na položaj osebe TY tudi tej osebi izda dovoljenje za vstop in prebivanje, zadevna država članica prav tako ne more zahtevati, da RI ali njegovi starši izpolnjujejo pogoje iz člena 7(1) te direktive glede hudo bolne sestre tega mladoletnega begunca.
(
1
)	Direktiva Sveta 2003/86/ES z dne 22. septembra 2003 o pravici do združitve družine (UL, posebna izdaja v slovenščini, poglavje 19, zvezek 6, str. 224).
(
2
)	Glej člen 7(1) in člen 12(1), tretji pododstavek, Direktive 2003/86.
(
3
)	Sodba z dne 12. aprila 2018, A in S (C‑550/16, EU:C:2018:248, točka 61).
(
4
)	V skladu s členom 10(3)(a) Direktive 2003/86 „predniki v prvem kolenu v ravni črti“.
(
5
)	Obveznost upoštevanja največje koristi otroka in priznanje potrebe vzdrževanja rednih in osebnih stikov z obema staršema.
(
6
)	Tako je v členu 12(1), tretji pododstavek, Direktive 2003/86 določeno, da lahko države članice zahtevajo, da begunec izpolni pogoje, navedene v členu 7(1), če prošnja za združitev družine ni predložena v tem roku.